Svartskjorter

Svartskjorter (på italiensk camicie nere, forkortet CC.NN., i flertall, camicia nera i entall) er kallenavn for Benito Mussolinis væpnede, uniformerte grupper som deltok i marsjen mot Roma, fascistenes statskupp i Italia høsten 1922. I 1923 ble svartskjortene samlet i Den frivillige milits for nasjonal sikkerhet (Milizia Volontaria per la Sicurezza Nazionale, MVSN). MSVN var fascistpartiet Partito Nazionale Fascistas paramilitære milits som særlig utførte politioppgaver og i 1924 ble innlemmet i landets væpnede styrker; det kjempet militære enheter av «svartskjorter» i både den andre italiensk-abessinske krig, den spanske borgerkrigen og andre verdenskrig fram til 1943.

Tilnavnet skriver seg fra militsens svarte uniformskjorter, en farge fascistene hadde lånt fra Arditi, elitetropper som ble opprettet i den italienske hæren i 1917. Arditi («de modige») ble også kalt Fiamme Nere («svarte flammer») etter de svarte kragemerkene på uniformene. Disse soldatene bar i tillegg svarte, myke fesser med dusk og et merke som forestilte en hodeskalle med dolk i munnen. Den svarte fargen ble dessuten brukt i de italienske fascistenes flagg, som ellers var dekorert med tegningen av fasces, et knippe kjepper sammen  med ei bøddeløks som symbol på straffemyndighet.

Svarte skjorter ble båret av flere andre medlemsgrupper i fascistpartiet, og i utvidet betydning brukes betegnelsen «svartskjorter» om fascister i sin alminnelighet.

Andre politiske bevegelser
 «Svartskjorter» og liknende tilnavn har også blitt brukt om andre politiske bevegelser enn fascistene i Italia:
 Det albanske fascistiske parti (Albania var okkupert av Italia 1939–1943)
 Blackshirts, kallenavn på medlemmer av det britiske nazistpartiet British Union of Fascists
 Schutzstaffel (SS), de tyske nazistenes militære elitetropper. De beryktede, elegante, svarte SS-uniformene ble designet av kunstneren Karl Diebitsch i 1932 og masseprodusert av firmaet Hugo Boss for å skille «partiaristokratiet» i SS fra «brunskjortene» i partiets gatetropper Sturmabteilung (SA). Design og farger kan delvis ha blitt inspirert av de prøyssiske «hodeskalle-regimentenes» dekorative hussarjakker og lukkede losjers svarte kapper. I løpet av 1930-åra kom en grå tjenesteuniform som erstattet den svarte under andre verdenskrig. Medlemmer i SS kunne omtale seg selv som Das Schwarze Korps, «det svarte korpset», som også var navn på medlemsavisa.   
 Blackshirts, en ateistisk bevegelse i India som kler seg i «ulykkesfargen« svart som en symbolsk kontrast til hinduistenes bruk av safrangule kapper.
 Blackshirts, en militant gruppe i Australia som kjemper for fedres rettigheter.

Medlemmene både i British Union of Fascists og Den nasjonalsosialistiske bevegelsen i Nederland var uniformert med svarte skjorter.

Referanser

Se også
 Den frivillige milits for nasjonal sikkerhet
 Politiske grupper med egne skjortefarger
 Brunskjorter, opprinnelig kallenavn for de tyske nazisenes gatetropper, seinere også for nazister generelt
 Politiske farger

Fascisme
Historiske klær
Uniform

de:Schwarzhemden
en:Blackshirts